SVs ungdomsparti har fått tre varsler om seksuell trakassering de to siste årene. Ett av tilfellene er under etterforskning.

TV 2 presiserer: «I en tidligere versjon av denne saken, har ikke Trond Giske fått mulighet til samtidig imøtegåelse. TV 2 beklager dette. Han avviser påstandene om seksuell trakassering».

Sosialistisk ungdom (SU) bekreftet tidligere i år at de, i likhet med flere andre ungdomspartier, har mottatt varsler om seksuell trakassering.

– Vi har håndtert tre varsler om seksuell trakassering etter at jeg ble leder for SU for ett og et halvt år siden. En av sakene er spesielt alvorlig, sier SU-leder Andrea Sjøvoll til TV 2.

Hun opplyser at ledelsen i Sosialistisk Ungdom oppfordret personen som varslet om å anmelde forholdet til politiet.

– Saken ble anmeldt som voldtekt, og blir etterforsket. Hendelsen skjedde ikke i partisammenheng, og personen som er anmeldt har meldt seg ut av partiet, sier SU-lederen.

Hun understreker at det er nulltoleranse for seksuell trakassering i ungdomspartiet, og at alle varsler blir fulgt opp.

SV sentralt ikke involvert

SV-ledelsen sentralt tok ikke med de tre sakene da TV 2 mandag ba om en oversikt over antallet varslinger til partiet.

– Det har kommet to varsler direkte til meg, opplyste partisekretær Audun Herning.

Han regner ikke med de tre varslene til ungdomspartiet fordi SU håndterer sakene selv, og fordi de kom før #metoo-kampanjen.

– Jeg er kjent med sakene i SU. De håndterer de sakene selv og har gode systemer for det, sier Herning.

– Så varsler til SU skal ikke varsles videre opp i SV sentralt?

– SU har lenge hatt gode rutiner for dette, og behandler varsler godt. Jeg er orientert om disse og hvordan de har blitt håndtert. Dersom SU trenger bistand får de selvsagt det, sier partisekretæren.

Han vil ikke kommentere innholdet i varslene til SV sentralt.

Politiundersøkelser om Unge Høyre-leder

Mandag ble det klart at Statsadvokaten har bedt politiet om å foreta innledende undersøkelser av en anklage mot tidligere Unge Høyre-leder Kristian Tonning Riise.

Undersøkelsene gjelder påstandene i Aftenposten om at Tonning Riise hadde seksuell omgang med en svært beruset 16-åring på et fylkesårsmøte i 2014.

Statsadvokaten i det aktuelle fylket har sendt en henvendelse til politimesteren om å innlede undersøkelser for å se om det er grunnlag for å starte etterforskning, ifølge NTB. Riise har beklaget hendelsen i et intervju med Aftenposten:

«Det stemmer at vi begge hadde drukket og at vi hadde sex. Det skulle aldri ha skjedd og jeg beklager».

Overfor Klassekampen mandag bekrefter han det samme, og legger til: «Utover det kjenner jeg meg ikke i saken slik den er gjengitt i mediene».

Høyre har totalt fått inn 21 varsler, fordelt på tolv personer. Ti av varslene gjelder Riise.

Tre nye varsler i Senterpartiet

Senterpartiet opplyser til TV 2 at partiet har fått tre nye varsler etter at fylkesordfører Dag Rønning (Sp) trakk seg i januar på grunn av upassende oppførsel.

To av varslene er av eldre dato, og ett gjelder en nyere hendelse. Sps generalsekretær Knut M. Olsen vil ikke si noe om alvorlighetsgraden, eller hvor sentrale personene er.

KrF opplyser at det kom inn et nytt varsel til partiet i desember.

Før jul sto også ungdomspolitikeren Julia Sandstø fram og fortalte at hun var blitt utsatt for seksuell trakassering fra en eldre partifelle. Sandstø trakk seg fra alle verv i ungdomspartiet, fordi hun mente hun ikke blir trodd og tatt på alvor.

Ap hemmeligholder antallet varsler

Arbeiderpartiet offentliggjør ikke antallet varsler og har ikke gjort det siden starten av #metoo. Det er derfor ikke kjent om det er varslet om andre personer enn Trond Giske, som gikk av som nestleder etter anklagene fra partifeller om upassende oppførsel og seksuell trakassering.

– Vår erfaring gjennom flere uker med varslersaker er en enorm medieinteresse og en jakt på varslere som bidrar til å øke belastningen på dem. Det er hovedgrunnen til at vi ikke løpende oppdaterer. Jeg tror ikke det bidrar til å skape trygghet, sier Aps partisekretær Kjersti Stenseng til TV 2.

Leder i Frps organisasjonsutvalg, Helge André Njåstad, opplyser at partiet har mottatt seks varsler siden november, som inkluderer seks personer. En av dem er stortingsrepresentant Ulf Leirstein fra Østfold, som trakk seg fra alle verv da det ble kjent at han hadde foreslått trekantsex med en kvinne i 30-årene og en FpU-gutt på 15 år.

Fire av sakene er fortsatt under behandling, og ifølge Njåstad er ingen av disse sentralt tillitsvalgte.